31998D0142
L 042/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 26 януари 1998 година
относно сключването на Споразумение за международни стандарти за хуманно ловуване с капани между Европейската общност, Канада и Руската федерация и на Съгласуван протокол между Канада и Европейската общност относно подписването на посоченото споразумение
(98/142/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 113 и 100а, във връзка с първото изречение от член 228, параграф 2 и първата алинея от член 228, параграф 3 от него,
като взе предвид предложението на Комисията (1),
като взе предвид становището на Европейския парламент (2),
като взе предвид Решението на Съвета от м. юни 1996 г., което определя директивите за преговори и упълномощава Комисията да договори споразумение за хуманни стандарти за ловуване с капани с Канада, Руската федерация, Съединените американски щати и всяка друга заинтересована страна,
като има предвид, че Регламент (ЕИО) № 3254/91 от 4 ноември 1991 г., който забранява използването в Общността на капани за захващане на краката и въвеждането в Общността на кожи и изработени стоки от някои видове диви животни, с произход от страни, които ги залавят посредством капани за захващане на краката или ловни методи, които не съответстват на международните стандарти за хуманно ловуване с капани (3), и по-специално второто тире от член 3, параграф 1 от него, се отнася до международно съгласуваните стандарти за хуманно ловуване с капани, на които трябва да съответстват ловните методи, използвани от трети страни, които не са забранили използването на капани за захващане на краката, така че тези трети страни да могат да изнасят към Общността кожи и продукти, изработени от определени видове;
като има предвид, че на 1 януари 1996 г. не са установени никакви международни стандарти за хуманно ловуване с капани; като има предвид, че тази ситуация означаваше, че трети страни по никакъв начин не могат да гарантират, че методите, които се използват на тяхната територия за залавяне на видовете, изброени в приложение I към Регламент (ЕИО) № 3254/91, са в съответствие с международно съгласуваните стандарти за хуманно ловуване с капани;
като взе предвид предложението за регламент, който да изменя Регламент (ЕИО) № 3254/91, изпратено на Съвета на 12 януари 1996 г.;
като има предвид, че споразумението, приложено към настоящото решение, е в съответствие с директивите за водене на преговори, упоменати по-горе; като има предвид, че следователно то отговаря на концепцията за международно съгласувани стандарти за хуманно ловуване с капани, упоменати във второто тире от член 3, параграф 1 от Регламент (ЕИО) № 3254/91;
като има предвид, че основната цел на споразумението е да определи хармонизирани технически стандарти, които да предлагат достатъчно ниво на защита на благосъстоянието на заловените животни, и които да регулират както производството, така и използването на капани и да улеснят търговията между страните с капани, кожи и продукти, изработени от видове, обхванати от споразумението;
като има предвид, че въвеждането на споразумението изисква установяването на график за тестване и сертифициране на съответствието на капаните със стандартите, определени в споразумението, и за заменяне на несертифицирани капани;
като има предвид, че до влизането в сила на споразумението между трите страни е необходимо то да започне да се прилага във възможно най-кратък срок между Канада и Европейската общност;
като има предвид, че Споразумението за международни стандарти за хуманно ловуване с капани между Европейската общност, Канада и Руската федерация и Съгласувания протокол между Канада и Европейската общност относно подписването на споразумението следва да бъдат одобрени,
РЕШИ:
Член 1
С настоящото се одобрява Споразумение за международни стандарти за хуманно ловуване с капани между Европейската общност, Канада и Руската федерация и Съгласувания протокол между Канада и Европейската общност относно подписването на споразумението.
Текстовете на споразумението и на съгласувания протокол са прикрепени към настоящото решение, заедно с декларациите, които трябва да бъдат внесени при подписването на споразумението.
Член 2
Председателят на Съвета депозира инструмента на сключването, предвиден в член 17, параграф 2 от споразумението.
Съставено в Брюксел на 26 януари 1998 година.